UBERA ARANZETA (EH Bildu, 2015-02-13):
Falta zaizue erantzutea beteko duzuen ala ez. Aztertzen ari zaretela, baina agian bigarren txandan erantzungo didazu.
Guztiok ezagutzen dugu Haurreskoletako historia zein den, askotan hitz egin dugu, guk ez daukagu inolako konplexurik errekonozitzeko Haurreskolek gizartean bete duten papera, betetzen ari direna eta haratago goaz eta nahi duguna da bete dezaten.
Eta horrek eskatzen ditu konpromisoak eta, besteak beste, legez besteko hau aztertzeaz gain, datuak eta ondo aztertzeaz eta sakontzeaz gain, betetzea, betetzea.
Hemen plaza kopuruak jarri dituzu mahai gainean. Plaza kopuruez ere luze hitz egin genezake, zeren eta Aurrekontuetan dago jasota eskaintzen dituela…, 8.200 plazetarako aurrekontu bat dago eta betetzen dira bost mila eta gutxi.
Hortik ere aztertu genezake eta bitartean hainbat hirigunetan plaza beharra dago haur eskolak irekitzeko eta ez ditugu irekitzen. Hortik ere beste lan ildo bat ireki genezake. Eta pozten naiz –eta benetan eta zintzotasunez esaten dizut– familiek balorazio positiboak egiten baldin badituzte.
Beste argudio bat gehiago familia gehiagori sarbidea errazteko haur eskoletara. Eta, noski, jaiotze tasak ere eragina izan du, baina, baita ere, kuotek eragina izan dute, zeren eta zuk zeuk esan duzu, familien egoera ez da 2008an zena, aldatzen joan da, orain etxe berean ez dute biek lan egiten edo familia eredu oso desberdinak ditugu, monoparentalak ditugu…
Eta, noski, gero esaten didazu agian orain umeak zaintzen gurasoak edo gurasoren bat geratzen dela, eta hortik ere ondorioak atera beharko genituzke. Ondorio latzak atera beharko genituzke, eta argudio hori entzutea ez zait batere gustatu, baldin eta bultzatzen ari bagara emakumearen emantzipazioa bereziki eta hitz egiten ari baldin bagara familia eta lan mundua uztartzeaz, noski, beti ere umeen hezkuntza erdigunean hartuta.
Guk bakarrik eskatu nahi dizueguna da egiten ari zareten irudikeria hori, egiten ariko bazinete bezala aritzeaz gain, mesedez, egitea. Utzi irudikeriak, utzi itxurakeria. Egin, egin!
Hori besterik ez dugu eskatzen. Datu kontraesankorrak, bai, badakigu gauzak berehala eta di-da ez direla egiten, baina jada hilabeteak daramatzagu, hilabete horietan ere erabakiak hartu behar ziren.
Erabaki horietan ikusi dugu aurrekontuak behera egin duela; beraz, zer pentsatu behar dugu? Zer pentsatu behar dugu Haurreskoletako aurrekontuak behera egin duenean?
Guk bakarrik jarraipena egingo dugu eta jarraituko dugu egiten, gure ustez, eskatzen ari garena justua delako. Justua delako arrazoi ezberdinengatik: bat, Haurreskolak Partzuergoari etorkizuna bermatzeko, familiei aukera berdintasuna bermatzeko eta txikitxoenei eskaintzeko hezkuntza ardatz izango duen 0-3 etapa integral bat, sinesten dugulako Haurreskolak Partzuergoak eskaintzen duen ereduan. Sinesten dugu, pentsatzen dugu kalitatezkoa dela, eta horregatik nahi dugu zabaltzea eta ahalik eta eremu gehienetara iristea, eta etorkizun batetan sistema publikoan integratzea.
Hori nahi dugu, baina badakigu egun batetik bestera gauzak ez direla lortzen. Baina poliki-poliki, goazen urratsez urrats gauzak egiten eta pausoak ematen. Horregatik eskatu nahi dizudana da gaur, mesedez, betetzeko, betetzeko gizarte kohesioan sinesten baldin baduzue eta, mesedez, aitzakiak albo batera uzteko.
Eskerrik asko.